SKRIFTLIG FORESPØRGSEL E-0188/02

af Gianfranco Dell'Alba (NI) til Kommissionen

(6. februar 2002)

Om: Overholdelse af direktiv 79/409/EØF og anmodning om oplysninger om gennemførelsen af direktiv 92/43/EØF (naturtyper samt vilde dyr og planter)

Har Kommissionen kendskab til de italienske myndigheders overtrædelse af artikel 9 i direktiv 79/409/EØF(1)? Hvilke myndigheder har i bekræftende fald gjort sig skyldig i overtrædelserne: regioner, kommuner, provinser eller andre?

Har Kommissionen kendskab til, at i 2000 og 2001 offentliggjorde den italienske stat en jagtkalender, som er i strid med det nævnte direktiv 79/409/EØF?

Hvilke og hvor mange overtrædelsesprocedurer er der indledt over for den italienske stat siden direktivet trådte i kraft, og hvilke løsninger administrative eller andre er der blevet fundet?

Hvilken form for økonomiske tiltag og initiativer har Kommissionen gennemført eller agter den at gennemføre for at sikre overholdelse af direktiv 79/409/EØF i forlængelse af de mål, der er fastsat i direktiv 92/43/EØF(2)? Indgår programmet Natura 2000-nettet fortsat blandt Kommissionens mål?

Kan Kommissionen generelt oplyse, hvilke lande i EU der permanent overtræder de pågældende direktiver?

(1) EFT L 103 af 25.4.1979, s. 1.

(2) EFT L 206 af 22.7.1992, s. 7.

Svar afgivet på Kommissionens vegne af Margot Wallström

(26. marts 2002)

Det ærede medlem har bragt et spørgsmål på bane om en mulig overtrædelse af artikel 9 i Rådets direktiv 79/409/EØF af 2. april 1979 om beskyttelse af vilde fugle i Italien. Denne sag er genstand for en igangværende overtrædelsesprocedure efter artikel 226 i EF-traktaten. I henhold til samme artikel hedder det: Finder Kommissionen, at en medlemsstat ikke har overholdt en forpligtelse, der påhviler den i henhold til denne traktat, fremsætter den en begrundet udtalelse herom efter at have givet den pågældende stat lejlighed til at fremsætte sine bemærkninger. Retter den pågældende stat sig ikke efter den fremsatte udtalelse inden for den frist, der er fastsat af Kommissionen, kan denne indbringe sagen for Domstolen. Overtrædelsesprocedurers indhold er fortroligt.

Hvad angår tidsplanerne for jagtsæsonen, kan Kommissionen ikke have kendskab til alle de situationer, der må formodes at kunne anses for en forkert anvendelse af fællesskabslovgivningen på miljøområdet fra medlemsstaternes side. Sådanne situationer bliver normalt bragt til Kommissionens kendskab ved hjælp af klageskrivelser, skriftlige forespørgsler fra Europa-Parlamentet samt andragender til Europa-Parlamentets Udvalg for Andragender. Dog må de situationer, som hævdes at være i modstrid med den pågældende fællesskabslovgivning, nødvendigvis beskrives så nøjagtigt som muligt, for at Kommissionen kan blive i stand til at vurdere dem i relation til den gældende fællesskabslovgivning på miljøområdet. Derfor og i lyset af de oplysninger, det ærede medlem er fremkommet med, kan der på indeværende tidspunkt ikke konstateres nogen overtrædelse af direktivet.

Kommissionen har indledt cirka tyve forskellige overtrædelsesprocedurer imod Italien i henhold til artikel 226 i EF-traktaten som følge af dette lands manglende efterkommelse af sine forpligtelser i medfør af Rådets direktiv 79/409/EØF, siden dette er blevet omsat til italiensk lovgivning. Disse procedurer er enten blevet afsluttet, eller sagerne er blevet indbragt for Domstolen i overensstemmelse med EF-traktatens artikel 226. Fire overtrædelsesprocedurer er stadig ikke afsluttet. Domstolen har afsagt fire domme i henhold til artikel 226 i EF-traktaten mod Italien som følge af dette lands manglende efterkommelse af dets forpligtelser i henhold til Rådets direktiv 79/409/EØF, nemlig i sagerne C-1985/262, C-1989/157, C-1989/334 og C-1999/159. Disse domsafsigelser offentliggøres i årsberetningerne om Domstolens virke.

Den fulde gennemførelse af Natura 2000-nettet er en af Kommissionens højest prioriterede opgaver og klart angivet som sådan i det 6. miljøhandlingsprogram. Den første liste over lokaliteter af fællesskabsbetydning, for så vidt angår det makaronesiske biogeografiske område, godkendtes af Kommissionen den 28. december 2001. Vurderingen af de nationale lister over foreslåede lokaliteter for de øvrige biogeografiske områders vedkommende er i fuld gang. De særlige beskyttelsesområder, der er udpeget af medlemsstaterne i medfør af Rådets direktiv 79/409/EØF, medtages automatisk i Natura 2000-nettet. Projekter til forvaltning og bevarelse af sådanne områder kan finansieres over LIFE-instrumentet. En hensigtsmæssig forvaltning af disse områder, hvor der tages hensyn til bevarelsesmålsætningerne i Rådets direktiv 79/409/EØF og Rådets direktiv 92/43/EØF af 21. maj 1992 om bevaring af naturtyper samt vilde dyr og planter, kan ligeledes samfinansieres af Fællesskabet som led i planerne for udvikling af landdistrikter eller via strukturfondene. Kommissionen har også for nylig nedsat en særlig arbejdsgruppe med deltagelse af medlemsstaterne og de vigtigste involverede parter med henblik på at undersøge mulighederne for samfinansiering af forvaltningen af samtlige Natura 2000-lokaliteter (jf. artikel 8 i direktiv 92/43/EØF).

Europa-Parlamentet holdes løbende orienteret om situationen med hensyn til alle igangværende overtrædelsesprocedurer. Nærmere enkeltheder om, hvilket stadium overtrædelsesprocedurerne mod medlemsstaterne befinder sig på, hvis disse i det mindste har været genstand for en begrundet udtalelse, findes i Kommissionens årlige beretninger om kontrollen med gennemførelsen af fællesskabsretten.

Informationer vedrørende overtrædelsesprocedurer offentliggøres ligeledes og opdateres hyppigt på Kommissionens Europa-netsted (http://europa.eu.int/comm/secretariat_general/sgb/droit_com/index_en.htm

infractions).